Novs orizonts

La biblioteca populara grischuna. Sin I' Arcas, ina plazza en la citad veglia da Cuira, ans dat en egl ina chasa cun arcadas e sgrafits: la sedia da la biblioteca populara grischuna. Sylvia Blatter-Durnwalder ha discurri cun ses directur, Hans Dönz, davart la lavur e las activitads da questa instituziun.

Tar, mia visita en la biblioteca populara grischuna èsi quiet sin I'Arcas; mo pauca glieud traversa la plazza. "La stad e quai tut auter, alura e la plazza plain vita", declera Hans Dönz, dapi sis onns directur da la biblioteca.

Ina fundaziun dapi 17 onns
La Biblioteca populara grischuna ha in'istorgia detg cumplitgada. "Ella exista dapi 17 onns sco fundaziun ed è sa furmada tras la fusiun da differentas bibliotecas. La fundaziun vegn purtada da contribuziuns dal chantun, da la citad da Cuira, da la Pro Juventute, da la cassa chantunala da la baselgia evangelica, da la Societad grischuna d'utilitad publica, da donaziuns da vischnancas e d'autras contribuziuns – e sa chapescha da las taxas d'utilisaziun." Quellas taxas cumportan in terz da las entradas totalas, ina cumprova per il diever intensiv da la biblioteca, pertge che las taxas d'emprest èn fitg bassas: ils creschids pajan per emprests singuls in franc per cudesch, uffants e giuvenils tschuncanta raps. "Als "mangia cudeschs"" passiunads – gronds e pitschens – offrin nus abunaments attractivs en furma da cartas da lectura."

Radund 100000 cudeschs 
La Biblioteca populara grischuna posseda var 100 000 cudeschs. Circa trais quarts da quels èn cudeschs per uffants e giuvenils. Ils 150 000 emprests registrads per onn stattan circa en la medema relaziun: in quart litteratura per creschids, trais quarts cudeschs per uffants e giuvenils.

In bun sensori
"Sper mai lavuran tredesch emploiad(a)s a temp parzial. En pli trais emploiadas a mez temp", declera Hans Dönz. Lur lavur è en emprima lingia l'emprest da cudeschs, quai che pretenda grondas conuschientschas ed in bun sensori. In dumber creschent da visitaders da la biblioteca – oravant tut era scolars – tschertgan numnadamain cudeschs per preparar ina lavur u in referat. Hans Dönz: "Era scolars e scolaras da las scolas medias en las valladas ans dumondan adina dapli per cudeschs spezials." La spediziun da quests cudeschs procuran medemamain il team e lur gidanters. En media vegnan tramess sis pachets per di da Cuira or en las valladas – dal pli pitschen pachet fin a la chascha da cudeschs a vischnancas e scolas. Hans Dönz menziunescha en quest connex ina singularitad: "Nus essan probabel la suletta biblioteca da l'entira Svizra che trametta cudeschs er a persunas singulas."
Impurtant è er la cumpra da cudeschs; ina biblioteca populara sto numnadamain esser à jour. "Oravant tut cudeschs spezials perdan spert lur actualitad", argumentescha il directur da la biblioteca. La cumpra da litteratura per creschids ed ina tscherna represchentativa da las numerusas novas ediziuns annualas sin quest sectur procuran in'anteriura emploiada d'ediziun ed ina librarista. "La tscherna e la cumpra da cudeschs per uffants e giuvenils – in sectur pli survesaivel – vegn fatga da nossa dunna dal fatg da la partiziun per uffants e giuvenils – ina scolasta da professiun."

Biblioteca trilingua
La Biblioteca populara furnescha en l'entir chantun e perquai posseda ella era cudeschs talians e rumantschs. "Nus avain per exempel circa 400 cudeschs rumantschs", declera Hans Dönz. "Quai n'è natiralmain betg fitg bler. Ins sto dentant vesair ch'i cumparan mo paucs cudeschs rumantschs per onn." Er la dumonda per tals cudeschs saja relativamain pitschna, "pertge quels che legian cudeschs rumantschs", declera il directur da la biblioteca, "cumpran per il pli sezs las ovras correspundentas – ord interess per la lingua u per l'autur(a). I sa tracta damai qua d'in cas spezial. En mintga cas cumprain nus tut las novas ediziuns rumantschs."

Numerusas activitads
La Biblioteca populara grischuna organisescha regularmain prelecziuns: "Il mars da l'onn passà ha Hans Mohler per exempel legi da ses cudesch "Georg Jenatsch". Il november e december avain nus gì sco giast Max Bolliger, l'autur da cudeschs per giuvenils. Durant mintgamai trais dis ha el legi mintga di per classas da scola. Radund 600 scolaras e scolars han visità questas prelecziuns. En nossa partiziun per uffants en l'emprim'auzada regiva damai "stagiun auta"!"
Plinavant è vegni organisà en il rom dal pass da vacanzas in "di da biblioteca" per uffants da scola da Cuira. Quests dis èn alura era vegnids realisads en autras regiuns. Grond success ha era gì il curs da perfecziunament per magistras e magisters davart il tema: "Il cudesch da maletgs – la porta al mund dals cudeschs." Era absolventas dal seminari da mussadras e da la Scola grischuna da dunnas e numerusas autras gruppas han visità la biblioteca ed èn sa laschadas infurmar.
Il directur da la biblioteca Hans Dönz è dal reminent era stà sin viadi: a sairadas da geniturs en differents vitgs ha el preschentà novs cudeschs ed ha dà impuls co ch'ins po intimar ils uffants da leger. Quest tema al stat fitg al cor. Pertge: "Tgi che na fa betg gia d'uffant l'experientscha – saja quai en scola u a chasa – che leger fa plaschair ed enritgescha, quel chatta ord experientscha era pli tard mo vess l'access al cudesch." Uschia al resta serrada ina porta ch'al maina vers novs orizonts.